ʼn Mens kan nie jonges keer om oorsee te gaanJurie Roux – uittog kry die skuld. (Foto: Twitter) Hoe kan ʼn mens ʼn stokkie daarvoor steek as al hoe meer Suid-Afrikaners in Europa, of in Japan, wil gaan rugby speel? Jurie Roux, die uitvoerende hoof van die Suid-Afrikaanse Rubyunie (Saru), sê in die jongste uitgawe van die gesaghebbende tydskrif Rugby World dat hy baie bekommerd is oor die uittog van Suid-Afrikaanse spelers. Roux sê dat daar verlede jaar 373 Suid-Afrikaners beroepsrugby in Europa gespeel het en dat daar al hoe meer jag gemaak word op jong spelers. Roux merk tereg op dat die meeste lande sal sukkel as daar soveel van hul beste spelers oorsee uitwyk. Dis presies wat met die Suidsee-eilande gebeur. Daar speel tussen 600 en 700 van hul voorste spelers in Europa, en wat nog van die hordes en hordes in Nieu-Seeland en Australië? Dis hoekom Fidji, Samoa en Tonga nooit ʼn werklike krag in vyftienmanrugby sal word nie. Is dit nie die paadjie wat Springbokrugby volg nie? Maar hoe kan ʼn mens dit keer? Jy kan nie, want hoe kan jy enige talentvolle jong speler daarvan weerhou om oorsee sy brood en botter te gaan verdien as daar nie genoeg geleenthede in sy eie land is nie en as hy twee en selfs drie keer meer oorsee kan verdien? En dan praat ons nie eens van transformasieteikens wat niemand anders nie as die Suid-Afrikaanse Rugbyunie (Saru) ingestel het? Hoe kan jy genoeg geleenthede vir al die spelers gee as die finansiële kraantjie toegedraai is, as die kleiner bonde se begrotings tot R7 miljoen per jaar gesny is, as die Curriebekereeks al hoe meer verwater raak en dalk net oor een ronde beslis gaan word? Nadat die Superrugbymat onder die Cheetahs en Southern Kings gepluk is, is daar nuwe deure in die Pro14-reeks oopgemaak en ja, die Pumas en Griekwas sal na alle waarskynlikheid in die Anglo-Walliese Bekerreeks, en dalk nog in ʼn Amerikaanse reeks meeding. Maar hoe gaan ʼn mens verhinder dat die spelers binne ʼn seisoen uitbrand? Elke jaar verskyn daar boonop ʼn verdere 200 jong spelers op die voerband, wat byna reeds vol is. Dis hoekom daar oorsee gegaan word, terwyl dit nog moontlik is.